《戊戌小除示澹书记》
明代·释函是

我年五十一，适汝四十五。面目各老大，法身无遮护。

七年小除夕，喜共今年度。缘聚且有时，况复无上道。

道在忧弥深，空忧愧无补。爱尔性忱挚，惧尔性疏稿。

我归自栖贤，晤别犹草草。臷庵一月谈，投机恨不蚤。

屈曲有深言，直捷无行路。暗明绝暗明，回互不回互。

十地岂其俦，万法从兹扫。一喝双耳聋，一蹋全身倒。

释子非百丈，山僧非马祖。荷担莫迟回，须记四十五。

作者简介：函是（一六〇八——一六八六），字丽中，别字天然，号丹霞老人。本姓曾，名起莘。番禺人。年十七补诸生，与里人梁朝钟、黎遂球、罗宾王、陈学佺辈，并以高才纵谈时事，举明思宗崇祯六年（一六三三）乡试第二。会试不第，谒僧道独于庐山，祝发于归宗寺。既返广州，主法诃林。明亡，徙番禺雷峰，创建海云寺，举家事佛。孤臣节士，皈依者众。历主福州长庆、庐山归宗，及海幢、华首、丹霞、介庵诸刹，晚年主法雷峰。著有《瞎堂诗集》等。清陈伯陶编《胜朝粤东遗民录》卷四有传。